6. โครงการในอนาคต

ในปี 2549 บริษัทยังคงให้ความสำคัญกับนโยบายขยายฐานเป้าหมายกลุ่มลูกค้าเพิ่มมากขึ้น
เพื่อเพิ่มส่วนแบ่งทางการตลาด โดยเฉพาะในกลุ่มภาครัฐการศึกษาและรัฐวิสาหกิจ
ซึ่งมีเม็ดเงินลงทุนโครงการต่าง ๆ จำนวนมากจากนโยบายรัฐบาล
รวมทั้งกลุ่มวิสาหกิจขนาดกลางและขนาดย่อม (SMEs) เพื่อเพิ่มช่องทางด้านการตลาด
โดยล่าสุดบริษัทได้ควบรวมกิจการกับบริษัท โมเดอร์นฟอร์ม อินทิเกรชั่น เซอร์วิสเซส จำกัด หรือ
MIS ซึ่งเป็นบริษัทในเครือเดียวกันในกลุ่มโมเดอร์นฟอร์มเมื่อต้นปี 2548
ซึ่งประกอบธุรกิจหลักในการจัดหาและให้บริการด้านสารสนเทศ
ตลอดจนพัฒนาระบบซอฟต์แวร์ให้แก่ลูกค้าในกลุ่มวิสาหกิจขนาดกลางและขนาดย่อม (SMEs) อาทิ
ซอฟต์แวร์การวางแผนด้านทรัพยากรทางธุรกิจขององค์กรโดยรวม (Enterprise Resource
Planning : ERP) ซึ่งจะช่วยเสริมสร้างความแข็งแกร่งทางธุรกิจ
ตลอดจนขยายช่องทางการตลาดใหม่ ๆ และฐานเป้าหมายกลุ่มลูกค้าบริษัทได้กว้างขวางมากขึ้น
โดยเฉพาะธุรกิจขนาดกลางและขนาดย่อม
โดยอนาคตบริษัทได้วางตำแหน่งการเติบโตเพื่อเป็นผู้นำในกลุ่มผู้ให้บริการโซลูชั่นแบบครบวงจรเพื่อธุรกิจ
SMEs โดยอาศัยฐานลูกค้าที่แข็งแกร่งของบริษัทดังกล่าวและมีอยู่เป็นจำนวนมาก
ซึ่งจะทำให้บริษัทสามารถคงความเป็นผู้นำในกลุ่มผู้ประกอบการด้านเทคโนโลยีสารสนเทศอย่างครบวงจรในอนาคต

นอกจากนี้ บริษัทให้ความสำคัญกับการพัฒนาผลิตภัณฑ์ใหม่ ๆ อย่างต่อเนื่อง
โดยการร่วมทุนกับพันธมิตรที่มีศักยภาพทางธุรกิจสูง
ซึ่งเป็นองค์กรที่มีความเชี่ยวชาญการทำวิจัยและพัฒนาซอฟต์แวร์เฉพาะด้าน
เพื่อร่วมกันวิจัยและพัฒนาผลิตภัณฑ์ใหม่ ๆ รวมถึงแลกเปลี่ยนข่าวสารข้อมูลระหว่างกัน
เพื่อเสริมสร้างฐานความรู้แก่องค์กร และการพัฒนาเพื่อเป็นเจ้าของทรัพย์สินทางปัญญา
(Intellectual Property) ซึ่งจะช่วยสร้างมูลค่าเพิ่มทางธุรกิจได้มากขึ้น
รวมทั้งการพัฒนาโปรแกรมประยุกต์เพื่อเสนอทางออกแก่ลูกค้า (Solution Design)
จากเทคโนโลยีและผลิตภัณฑ์ของบริษัทที่เป็นพันธมิตร
ซึ่งจะช่วยเพิ่มศักยภาพการแข่งขันให้บริษัทได้มากขึ้น
ตลอดจนจัดตั้งทีมงานทีมีความรู้ความเชี่ยวชาญในเทคโนโลยีเฉพาะด้าน เช่น
ระบบบริหารจัดการคลังข้อมูล (Data Warehouse)
และการนำเสนอข้อมูลเพื่อสนับสนุนการตัดสินใจ (Business Intelligence)
เพื่อเจาะกลุ่มเป้าหมายที่เป็นตลาดเฉพาะ (Niche Market) มากขึ้น
โดยเฉพาะกลุ่มการเงินการธนาคารที่มีความจำเป็นต้องปรับปรุงระบบฐานข้อมูล (Data
Management) ขององค์กร เพื่อรองรับการปฏิบัติตามกฎเกณฑ์มาตรฐาน Basel II
ของธนาคารแห่งประเทศไทยที่คาดว่าจะเริ่มนำมาบังคับใช้ในปีพ.ศ. 2551 รวมทั้งการนำระบบ
PMO (เป็นระบบบริหารจัดการโครงการตามข้อกำหนดมาตรฐานของ PMMI) มาประยุกต์ใช้
เพื่อช่วยให้การทำงานต่าง ๆ เป็นระบบและมีประสิทธิภาพมากขึ้น และระบบ Web Portal
เพื่อช่วยพัฒนาองค์ความรู้ (Knowledge) และกระบวนการสื่อสารภายในองค์กร
ซึ่งจะช่วยให้บริษัทสามารถวางแผนและคาดการณ์สิ่งต่าง ๆ ได้แม่นยำมากขึ้น อาทิ ในส่วนยอดขาย
ซึ่งจะส่งผลดีต่อการวางแผนพัฒนาบุคลากร และพัฒนาแหล่งทรัพยากรต่าง ๆ (Resources)
เพื่อการพัฒนางานที่มีประสิทธิภาพ และการเติบโตที่ยั่งยืนต่อไป

รวมทั้งยังมีการพัฒนาเพื่อเชื่อมโยงบูรณาการข้อมูลระหว่างระบบ (Enterprise Application
Integration) ให้แก่ลูกค้า เพื่อลดต้นทุนและเพิ่มประสิทธิภาพการติดต่อสื่อสารระหว่างกัน
(Interactive) และการให้บริการในเชิงบริหารจัดการ (Managed Service)
เพื่อเพิ่มประสิทธิภาพการให้บริการแก่ลูกค้า ซึ่งจะเริ่มดำเนินการในปี 2549
โดยเฉพาะในกลุ่มภาครัฐและการศึกษา
โดยบริษัทมีนโยบายที่จะมุ่งรับงานเฉพาะในส่วนที่มีความรู้ความเชี่ยวชาญมากขึ้น
และมีรูปแบบของขอบเขตงานที่ชัดเจน โดยมีระยะเวลาดำเนินงานไม่เกิน 8 เดือน
ในรูปแบบของการให้บริการด้านไอที (IT Service) รวมถึงศึกษาแนวโน้มของเทคโนโลยีใหม่ ๆ
โดยพิจารณาให้เข้ากับสภาวะแวดล้อมของแต่ละองค์กร และนำมาประยุกต์ใช้ (Customization)
เพื่อพัฒนาเป็นผลิตภัณฑ์ (Solution) ของบริษัท รวมถึงการพัฒนาขั้นตอนการทำงานต่าง ๆ
ที่เป็นระเบียบวิธีการ (MFEC Methodology)
เพื่อการพัฒนาคุณภาพงานในการตอบสนองความต้องการแก่ลูกค้าต่อไป
นอกจากนี้ในส่วนของการพัฒนาเกมบนโทรศัพท์มือถือในช่วงปีที่ผ่านมาถือได้ว่ามีความคืบหน้ามากขึ้นเป็นลำดับ
ซึ่งนอกเหนือจากตลาดเกมเมืองไทยที่เริ่มเป็นที่รู้จักกันดีแล้ว
บริษัทยังมีแผนในการขยายตลาดไปยังต่างประเทศมากขึ้นด้วย ทั้งจีน อินเดีย ไต้หวัน สิงคโปร์
และประเทศในแถบเอเชียแปซิฟิค รวมถึงยุโรป ซึ่งมีแนวโน้มอัตราการเติบโตสูง
เพื่อขยายช่องทางธุรกิจ เห็นได้จากในข่วงปีที่ผ่านมาที่บริษัท พรอมท์นาว จำกัด และบริษัทแอดวานซ์
อินเทลลิเจนซ์ โมเดิร์นนิตี้ จำกัด ซึ่งเป็นบริษัทในเครือของบริษัทได้ร่วมมือกับบริษัทเอส คอนเซ็ปต์
ไวร์เลส (S-Concept Wireless) ของประเทศสิงคโปร์ และบริษัทยูนิคอม บรูว์ (Unicom
BREW) ซึ่งเป็นบริษัทเครือข่ายโทรศัพท์มือถือรายใหญ่ของประเทศจีน
ในความร่วมมือกันเพื่อขยายตลาดดังกล่าวไปสู่ประเทศจีน
ซึ่งจะช่วยเพิ่มศักยภาพการแข่งขันให้บริษัทได้มากขึ้นในอนาคต